ओलीमाथि खनिए मेयर शाह : '१० हजार करोडको काण्ड लुकाउन अर्को काण्ड गरेर जनता नझुक्काउनु होला'
महानगरले गर्न लागेको फुटपाथ विस्तारमा एमाले नेतृत्व भौतिक पूर्वाधार मन्त्रालयले अवरोध गरेपछि मेयर बालेन्द्र शाहले एमाले अध्यक्ष केपी ओलीलाई झापाको गिरीबन्धु  टि-स्टेटको जग्गामा नीतिगत घोटाला गरेको आरोप  लगाएका छन् ।
काठमाडौँ — महानगरले गर्न लागेको फुटपाथ विस्तारमा एमाले नेतृत्व भौतिक पूर्वाधार मन्त्रालयले अवरोध गरेपछि मेयर बालेन्द्र शाहले एमाले अध्यक्ष केपी ओलीलाई झापाको गिरीबन्धु टि-स्टेटको जग्गामा नीतिगत घोटाला गरेको आरोप लगाएका छन् ।यसअघि पनि गिरीबन्धु चिया बगानको विषयमा ओलीसहितप्रति लक्षित गर्दै लेखेका मेयर शाहले सोमबार सिधै ओ‌लीलाई सम्बोधन गर्दै आक्रामक स्टाटस लेखेका छन् । उनले १० हजार करोडको काण्ड लुकाउन अर्को काण्ड गरेर जनता नझुक्याउन चेतावनी दिएका दिए ।'१० हजार करोड को कान्ड लुकाउन अर्को कान्ड गरेर जनता नझुक्काउनु होला माननीय केपि ओलीज्यू । झापा गिरिबन्धुमा बैना लिनेहरूलाई "दुई वर्षभित्र गिरीबन्धुकै जग्गा दिलाउँछौं " भनेर थम्थमाउनु भएछ । गिरीबन्धु चिया बगानको जग्गामा गर्न खोजेको नीतिगत घोटलामा तपाईंको सहभागिताको इतिहास हेर्दा त्यहाँ तपाईंलाई नभनी पात पनि हल्लन्छ भन्ने लाग्दैन' मेयर शाहले लेखेका छन् । महानगरले विस्तार गर्नका लागि खनेको सडक विभागले पीच गर्दै । तस्बिर : अंगद ढकाल/कान्तिपुर उनले गिरीबन्धुको काण्ड लुकाइ जनता भुलाउन राज्यको सम्पूर्ण शक्ति लगाएर न्यूरोडमा महानगरले बनाउन लागेको फुटपाथमा सडक बनाउन थालेको आरोप लगाएका छन् । काठमाडौको न्यूरोडमा महानगरले फुटपाथ विस्तार गर्ने खोजेपछि सडक विभागले सडक साँघुरो नबनाउन भनेको थियो । तर महानगरले जबरजस्ती आफ्नो काम अघि बढाएपछि सोमबारबाट विभागले महानगरले भत्काएको सडकमा पीच गरिरहेको छ ।'यहि १० हजार करोडको काण्ड लुकाउन र जनतालाई भुलाउन राज्यको सम्पुर्ण शक्ति लगाएर न्युरोडमा हामीले बनाउन लागेको फूटपाथ फेरि सडक बनाउनु थाल्नु भएछ । अब बल्ल देश बन्ने भएछ । आफ्ना कर्तुत लुकाउन र विषयान्तर गरे पनि काम हुनु राम्रो हो । तपाईंको शक्तिले अब रिङरोड बनाउनु, बुटवल चितवन बाटो बनाउनु, यस्ता धेरै आयोजनामा लगाउनुहोला । हामी साथमा छौँ । अनि समयमै गिरिबन्धुमा पीडितको बैना फिर्ता गर्नु होला । नत्र कोही साँच्चैको नयाँ आउला र फाइल पल्टाउला । हुन त, पहिले पनि जेल बस्नु भएको हो । धन्यवाद ' शाहले भनेका छन् ।मेयर शाहले गत साता सडक विभागले समयमा काम नगर्दा विग्रेको सडकबाट उडेको धुलोले प्रदूषण बढाएको भन्दै सडक डिभिजन कार्यालय अघि लगेर एक ट्रिपर धुलो घोप्ट्याइदिएका थिए । त्यसपछि भौतिक पूर्वाधारमन्त्री रघुविर महासेठले पनि मेयरविरुद्ध अभिव्यक्ति दिएका थिए । अहिले न्यूरोडमा गर्न लागिएको विस्तारमा पनि उक्त मन्त्रालयले नै विरोध गरेपछि शाह थप आक्रोशित भएका हुन् । फुटपाथ विस्तारको विरोधमा न्यूरोडका स्थानीय र व्यापारीहरूले पनि विरोध गर्दै सडक प्रदर्शन गरिरहेका थिए । महानगरको कार्यपालिका बैठकमा वडाध्यक्षहरूले उक्त कार्यबारे प्रश्न उठाउँदा मेयर शाहसँग भनाभन भएको थियो ।  